
Gyöngykoszorúk gyöngyszeme. Tunéziai Mahdia női fejviselete.

Dolgozatomban a tunéziai viseletben megjelenő gyöngyös fejviseletek képezik vizsgálódásom tárgyát. A fejdíszek rendszerezésénél és a terület kiválasztásánál a gyöngy megjelenésének mértéke volt meghatározó. Jelen kutatásom középpontjába Mahdiát helyeztem, ahol díszes és több elemből álló fejviselet alakult ki. Ezen a településen az asszonyi életfordulók, a családi állapot változása elsősorban a fejviselet alakulásában tükröződik.
Kutatásom során a fejdísz viselésének alkalmainak és készítési módjának felgyűjtésére törekedtem. Mélyinterjúk mellett, rövidebb beszélgetések és résztvevő megfigyelés képezi kutatásom alapját. A viseletkultúra elmondáson alapuló megismerésén túl, technikailag is belemélyedhettem a készítési folyamatokba, amely a fejviselet készítés leírásakor vált segítségemre.
Dolgozatomban arra keresem a választ, hogy a nők életében a fejdísz milyen szimbólum rendszerrel bír, emellett mely női életszakaszokat és átmeneteket kíséri végig. Kutatásom célja továbbá a gyöngy jelentőségének és szerepének vizsgálata a viseletkultúrában. Végül, hogy az alapanyagok változásával miként helyettesítették a korábbi hozzávalókat és ezáltal hogyan alakult át a fejviselet díszítése.



